钦定古今图书集成/方舆汇编/职方典/第1184卷 > 《前题》陈刚中
## 钦定古今图书集成/方舆汇编/职方典/第1184卷 > 《前题》陈刚中

阳逻残堡高㠝屼，乱山势如秋蛇蟠。长江西来五千
里，雪涛怒溅秋风寒。忆昔王师驻江上，旌旗百万腾
江干。江神俛首不敢喘，镜光浮碧无惊湍。乾坤一统
自此始，坐见北极朝衣冠。我来蕲黄望夏口，仿佛但
认烟波竿。渔歌数声起何处，白鸟飞尽青天宽。鱓公
盈尺不论价，翛然一笑生清欢。兴亡往事谁复问，矶
头石老苍苔干。津鼓急催渡江去，又见晓日浮晴峦。